Naujieji Rudžiai
Naujieji Rudžiai (vok. Neu Rudszen) – buvęs kaimas Rytų Prūsijoje, Pilkalnio apskrityje, dabartinės Kaliningrado srities rytinėje dalyje, 7 km į šiaurę nuo Pilkalnio, 11 km į pietus nuo Lazdynų, prie Meškupės. Įkurti 1766 m. Pavadinimas buvo rašomas ir: Neurudschen, Neurudszen, Neu Rudßen, Neu Rudschen. 1785 m. buvo kulmiškasis dvaras su 3 ugniakurais, 1823 m. – 4 laisvųjų valstiečių sodybos su 28 gyventojais. 1847 m. Naujuosiuose Rudžiuose buvo 4 gyvenamieji pastatai ir 35 gyventojai. 1723–1818 m. priklausė Įsruties apskrities Grumbkaukaičių domenų valsčiui, 1818–1945 m. – Pilkalnio apskričiai ir 1874 m. įsteigtam Rudžių valsčiui. Tikintieji priklausė Pilkalnio evangelikų liuteronų parapijai. 1938 m. prijungti prie Didžiųjų Rudžių. Po Antrojo pasaulinio karo išnyko.